作者:陸龜蒙
標題:憶襲美洞庭觀步奉和次韻
內容:聞君遊靜境，雅具更摐摐。竹傘遮雲徑，藤鞋踏蘚矼。杖斑花不一，尊大癭成雙。水鳥行沙嶼，山僧禮石幢。已甘三秀味，誰念百牢腔。遠棹投何處，殘陽到幾窗。仙謠珠樹曲，村餉白醅缸。地裡方吳會，人風似冉厖。探幽非遁世，尋勝肯迷邦。為讀江南傳，何賢過二龐。